b'\n_START_ARTICLE_\nCarola H\xc3\xa4ggkvist\n_START_SECTION_\n\xc5\xbdivljenjepis in kariera\n_START_PARAGRAPH_\nNa \xc5\xa0vedskem je zaslovela s pesmijo\xc2\xa0\xc2\xbbFr\xc3\xa4mling\xc2\xab\xc2\xa0(Tujec), s katero je leta 1983 nastopila na Evroviziji in zasedla 3. mesto. Album\xc2\xa0\xc2\xbbFr\xc3\xa4mling\xc2\xab\xc2\xa0je doslej najbolje prodajani album na \xc5\xa0vedskem. Leta 1986 je izdala album\xc2\xa0\xc2\xbbRunaway\xc2\xab\xc2\xa0s pesmimi v angle\xc5\xa1\xc4\x8dini._NEWLINE_Leta 1990 je na nacionalnem izboru za pesem Evrovizije s pesmijo\xc2\xa0\xc2\xbbMitt i ett \xc3\xa4ventyr\xc2\xab\xc2\xa0zasedla drugo mesto, leta 1991 pa se je se znova uvrstila na Evrovizijo ter zmagala. Velik uspeh ji je prinesla tudi vloga v muzikalu Moje pesmi, moje sanje (\xc2\xabThe Sound of Music\xc2\xab), v katerem je nastopila leta 1995. Leta 1999 je objavila bo\xc5\xbei\xc4\x8dni album\xc2\xa0\xc2\xbbJul i Betlehem\xc2\xab, , ki je postal na \xc5\xa0vedskem najbolje prodajani album leta in v bo\xc5\xbei\xc4\x8dnem \xc4\x8dasu vedno znova zasede prva mesta lestvic. Tudi njene vsakoletne bo\xc5\xbei\xc4\x8dne turneje so vedno znova uspe\xc5\xa1ne. Leta 2003 je ob dvajsetletnici nastopanja izdala album\xc2\xa0\xc2\xbbGold, Platina och Passioner\xc2\xab, ki je zasedel prvo mesto na \xc5\xa1vedski glasbeni lestvici._NEWLINE_Leta 2006 je \xc5\xbee tretji\xc4\x8d zastopala \xc5\xa0vedsko na Evroviziji s pesmijo\xc2\xa0\xc2\xbbInvincible\xc2\xab\xc2\xa0(v izvirniku\xc2\xa0\xc2\xbbEvighet\xc2\xab). Po nastopu na polfinalni prireditvi se je uvrstila v finale. Na \xc5\xa1tevilnih stavnicah je veljala za favoritko, a je naposled zasedla peto mesto._NEWLINE_S petjem se je Carola ukvarjala \xc5\xbee v otro\xc5\xa1tvu. Obiskovala je glasbeno \xc5\xa1olo in se udele\xc5\xbeevala razli\xc4\x8dnih glasbenih tekmovanj. Pri enajstih letih je zmagala na otro\xc5\xa1kem glasbenem tekmovanju in nato nastopila na televiziji. V \xc4\x8dasu velikega prodora na glasbeno sceno v letu 1983 je \xc5\xa1e obiskovala glasbeno gimnazijo v Stockholmu._NEWLINE_Leta 1987 je na Norve\xc5\xa1kem spoznala duhovnika Runarja S\xc3\xb8gaard, s katerim se je kasneje poro\xc4\x8dila. Iz tega sicer kratkega zakona ima sina Amadeusa.\n_START_SECTION_\nZanimivosti\n_START_PARAGRAPH_\nPesem Fr\xc3\xa4mling je v slovenski ina\xc4\x8dici pela Marjana Der\xc5\xbeaj pod naslovom Tujci. Besedilo zanjo je napisala Der\xc5\xbeajeva sama._NEWLINE_V \xc4\x8dasu Izbora za Pesem Evrovizije 2006 so novinarji veliko pisali o njenem spornem pogledu na homoseksualnost. Leta 2002 je namre\xc4\x8d v intervjuju za \xc5\xa1vedsko gejevsko revijo izjavila, da pozna homoseksualne osebe, ki so z molitvijo postali heteroseksualci. Povedala je tudi, da bo zanjo homoseksualnost vedno ostala nenaravna. S tem se je \xc5\xbee tedaj zamerila \xc5\xa1tevilnim, predvsem homoseksualnim obo\xc5\xbeevalcem. Na tiskovni konferenci na \xc5\xa1vedskem nacionalnem izboru za pesem Evrovizije na novinarjevo vpra\xc5\xa1anje, ali ima \xc5\xa1e vedno isto mnenje o istospolnosti, Carola ni \xc5\xbeelela odgovoriti. Pred prireditvijo Evrovizije 2006 je v intervjuju povedala, da ne misli, da je homoseksualnost bolezen in da so njene izjave \xc4\x8dasopisi nepravilno interpretirali. Povedala je tudi, da sodeluje s \xc5\xa1tevilnimi homoseksualci.'